ရန်ကုန်ခေတ်သစ် မီဒီယာ

ရန်ကုန်ခေတ်သစ် မီဒီယာ (Yangon Khit Thit Media) သည် ၂၀၁၈ ခုနှစ် ဇန်နဝါရီလ ( ၁ )ရက်နေ့တွင် စတင် တည်ထောင်ခဲ့သော မီဒီယာတစ်ခုဖြစ်သည်။ရန်ကုန်ခေတ်သစ် မီဒီယာကို အယ်ဒီတာချုပ်  သာလွန်ဇောင်းထက် (ခ) လှိုင်းသစ်ဇင်ဝေ က တည်ထောင်သည်။  

 သမိုင်းအကျဉ်း 
ရန်ကုန်ခေတ်သစ်မီဒီယာ ကို   ပြန်ကြားရေး ဝန်ကြီးဌာန က ၂၀၁၈ ခုနှစ်၊ ဩဂုတ်လ ၃ ရက်နေ့တွင် သတင်းအေဂျင်စီအသိအမှတ်ပြုလက်မှတ် (၀၀၁၀၇) ဖြင့်  တရားဝင် သတင်းမီဒီယာလုပ်ငန်းတစ်ခုအဖြစ်ဆောင်ရွက်နိုင်ရန် ခွင့်ပြုပေးခဲ့သည်။ရန်ကုန်ခေတ်သစ်မီဒီယာသည်  လူ့အခွင့်အရေး နှင့် ဒီမိုကရေစီအရေးလှုပ်ရှားမှုအပါအဝင် တိုင်းရင်းသားရေးရာကိစ္စရပ်များကို အထူးအလေးထား ရေးသားဖော်ပြသည်။သတင်းဌာနတည်ထောင်ချိန်ကစပြီး ဖော်ပြရေးသားသည့် သတင်းအချို့ကြောင့် တပ်မတော် ၏ အာရုံစိုက်မှုကို ခံခဲ့ရပြီး ၂၀၂၀ပြည့်နှစ် ဧပြီလ ( ၁ )ရက်နေ့တွင် ရန်ကုန်ခေတ်သစ် မီဒီယာအား ရခိုင့်တပ်တော် အကြောင်း အင်တာဗျူး သတင်း ရေးသားဖော်ပြမှုနှင့်ပတ်သတ်ပြီး မြန်မာနိုင်ငံ ရဲတပ်ဖွဲ့ က ပုဒ်မ အကြမ်းဖက်မှုတိုက်ဖျက်ရေး ဥပဒေ ၅၀(က)၊၅၂(က)တို့ဖြင့် တရားလိုပြုလုပ်၍  တရားစွဲဆိုမှုကိုခံခဲ့ရသည်။ထို့အပြင် ၂၀၂၀ပြည့်နှစ် ဖေဖော်ဝါရီ ၉ရက် ရန်ကုန် မြို့တော်ခန်းမရှေ့တွင် ပြုလုပ်ခဲ့သည့် အမျိုး၊ဘာသာ၊ သာသနာအရေးဟုဆိုသော ဆန္ဒပြပွဲသတင်းကို တင်ဆက်ခဲ့ရာတွင်လည်း ဟောပြောချက်များအပေါ် ချဲ့ကားရေးသားတင်ဆက်သည်ဟု  အမျိုး သားရေးဝါဒီဆိုသူများက ယူဆပြီး ဖိအားပေးမှုကိုပါ ခံခဲ့ရသည်။ 
 ၂၀၂၁ နောက်ပိုင်းအခြေအနေ 
၂၀၂၁ မြန်မာနိုင်ငံ စစ်အာဏာသိမ်းမှုအပေါ် ရန်ကုန်ခေတ်သစ်မီဒီယာ က ပြင်းပြင်းထန်ထန် ဆန့်ကျင်သည့်ဘက်တွင် ရပ်တည်ခဲ့သည်။လူ့အခွင့်အရေးချိုးဖောက်ခံရမှုများ၊ပြည်သူလူထုနစ်နာမှုများနှင့်စစ်ရေးသတင်းများ ကို အထူးအလေးထားဖော်ပြခဲ့သည်။စစ်ကောင်စီက ၂၀၂၁ ခုနှစ် မတ်လ ၉ရက် တွင် Mizzima၊ DVB၊ 7 Days၊ Myanmar Now စသည့် သတင်းဌာန (၅)ခုကို ထုတ်ဝေခွင့်ပိတ်သိမ်းရာတွင် ခေတ်သစ် သတင်းဌာနပါ ပါဝင်ခဲ့သည်။ခေတ်သစ်သတင်းဌာန တည်ထောင်သူ ကိုသာလွန်ဇောင်းထက်ကမူ သတင်းဌာနပိတ်သိမ်းခံရမှုနှင့်စပ်လျဉ်းပြီး တရားမဝင် စစ်ကောင်စီ၏ အမိန့်ဖြစ်သည့်အတွက် ထုတ်ဝေခွင့်ပိတ်ခြင်းကို လက်ခံသွားမည် မဟုတ်ဘဲ သတင်းများကို ဆက်လက်တင်ပြသွားမည်ဟု တုံ့ပြန်ခဲ့သည်။   စစ်ကောင်စီက ရန်ကုန်ခေတ်သစ်သတင်းဌာန၏ တည်ထောင်သူနှင့်အယ်ဒီတာချုပ် သာလွန်ဇောင်းထက်၊  အပါအဝင် အယ်ဒီတာ ကံဇော်၊ အယ်ဒီတာဟောင်း မခင်နှင်းကြည်သာတို့ကို ပုဒ်မ ၁၂၄ (က) ၊ ပုဒ်မ ၁၇ (၁) ၊ အကြမ်းဖက်တိုက်ဖျက်ရေးဥပဒေ ပုဒ်မ ၅၀ (က) ၊ ၅၂ (က)။ ပုဒ်မ ၅၀၅ (က) တို့ဖြင့် အမှုဖွင့်ခဲ့သည့်အပြင် ခေတ်သစ်အယ်ဒီတာချုပ် သာလွန်ဇောင်းထက်၏ စမ်းချောင်းမြို့နယ်၊ မင်းလမ်း ရှိ နေအိမ်ကိုပါ  ချိတ်ပိတ်ခဲ့သည်။ စစ်တပ်ထောက်ခံသူများကမူ   ရန်ကုန်ခေတ်သစ်မီဒီယာ ၏ သတင်းဖော်ပြမှုအပေါ် နှစ်သက်မှုမရှိကြဘဲ အမြဲတစေဝေဖန်နေကြသကဲ့သို့ စစ်ကောင်စီလက် အောက်ခံ ပြန်ကြားရေးဝန်ကြီးဌာနကလည်း ရန်ကုန်ခေတ်သစ်သည် ဖေ့ဘုတ် ဆိုရှယ်မီဒီယာတွင် ရည်ရွယ်ချက်ရှိရှိ ဘက်လိုက်သတင်းများ၊ ‌အများပြည်သူစိတ်ဓာတ်ပျက်ပြားစေသည့် ငွေလဲလှယ်နှုန်းများကို တင်ဆက်လေ့ရှိသည်ဟု  ထုတ်ပြန်ခဲ့သည်။

ကိုးကား

Category:မြန်မာ သတင်းဝဘ်ဆိုဒ်များ